Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Markolat levétel és felrakás: 


A markolat levétel és felrakás egy egyszerű művelet, viszont tapasztalataink szerint meglepően sokan 
közlekednek olyan markolattal, ami már elforog a kormányon. Ez egyrészt veszélyes, másrészt nagyban rontja a 
kerékpározás élvezeti értékét. Mutatjuk, hogy mit kell tenni, hogy veled ez ne forduljon elő. Jelen cikkünkben 
csak a normál markolatokkal foglalkozunk, mivel a bilincses markolatokkal nem szokott elforgás-gond lenni. 


Ha van kormányszarv a gépeden, akkor vedd le. Többnyire 4-es vagy 5-ös imbusz kell hozzá és a csavart alulról 
tudod oldani. 


Ha a kormány végében van végzáró dugó azt mindenképpen el kell távolítanod. 


Több módszer is van a markolat levételére, mutatjuk a leggyorsabbat, legegyszerűbbet. A markolat késsel vagy 
ollóval történő levágásától most inkább tekintsünk el. Egy ilyen akcióval, ha megkarcolod a kormányt, több kárt 
okozhatsz, mint amennyi időt nyertél a markolat levétellel. Így ezt nem javasoljuk. Nekünk leginkább az 
injekciós fecskendő -- víz kombinációja vált be. Ezek mindegyike beszerezhető a patikákban. Szívj fel 3-5 ml 
vizet egy fecskendőbe, amin egy vastagabb tű van. 


Szúrd át a tűvel a markolatot a vége közelében, úgy, hogy a tű lyukas, lapos oldala a kormány felé nézzen. 

Érezni fogod, amikor átér a gumin a tű. Mielőtt benyomnád a vizet a markolat és a kormány közé, fogj rá a 
markolat végére, hogy a benyomott víz ne itt akarjon egyből kijönni ott, hanem elinduljon a másik irányba. 
Miután befecskendezted az összes vizet, kezdd el forgatni a még mindig szorított markolatot, úgy hogy az 

alárekedt vizet próbálod átpasszírozni a másik vége felé. 


Ha már a fékkarok felőli végén is előbukkant a víz, akkor már elég könnyű dolgod van, oda-vissza megforgatva 
a markolatot másodpercek alatt lecuppan a kormányról. Ha ezt a víztöltést, forgatást már rutinosan csinálod, 
akkor kb. 20 másodperc egy markolat levétele. 


Mielőtt felraknád az új markolatot, mindenképpen tisztítsd meg a kormányt és zsírmentesítsd. Használhatsz 
mosogatószeres szivacsot vagy akár valami alkoholos cuccot, ami gyorsan elpárolog. A féktárcsa-tisztító is 
tökéletes erre a célra. 


Az új markolat felrakása előtt a könnyebb felhelyezés érdekében okos megoldás síkosítani a kormányt és a 
markolatot is. Erre többféle dolog alkalmas. Leggyakrabban vizet és hajlakkot szoktak használni erre a célra. A 
vízzel az a baj, hogy bár levenni jó vele, de visszarakásnál nem akar ott maradni a vizezett felülten, így csak 
kevésbé alkalmas a síkosításra. A hajlakkal könnyű dolgozni, mert rátapad mind a kormány, mind a markolat 
belső felületére, nagyon könnyű felrakni vele, ráadásul a benne lévő hordozó anyag viszonylag gyorsan el is 
párolog, tehát gyorsan használatba lehet venni a gépet. A hajlakkal a gond csak annyi, hogy ez a ragasztószerű 
anyag rétegként ott marad a markolat és a kormány között. Ha nedvesség éri, pl egy elázáskor, akkor viszont 
egészen könnyedén és gyorsan bevezeti a vizet a markolat alá, ami ilyenkor könnyebben elválik a kormányról. 
Mutatjuk a tuti megoldást: elsőre kicsit furán fog hangzani, de a markolatfelrakás ideális anyaga nyál. 
Mégpedig azért, mert kevésbé folyékony állagú mint a víz, így ahova kened, ott csúszós lesz a felület. Tehát 
nyálazd be az ujjadat, kend be vele először a kormányt, majd a nyálas ujjadat told be tövig a markolat belsejébe. 
Mindkét irányból. . . (Csak semmi szexuális asszociáció. .. rossz az aki rosszra gondol.. :-) ) Ha így jársz el, 
extra könnyen fog felcsúszni a markolat a kormányra. 


A nyál második nagy előnye, hogy kormányra szoruló markolat idővel maradék nélkül kipréseli maga alól és ki 
is szárad, így a kormány és a markolat között nem marad semmiféle extra anyag. Ez biztosítja, hogy a markolat 
tökéletesen feltapadjon a kormányra. Már csak arra kell figyelned, hogy irányba állítsd a markolat mintázatát és 
ne elforgatott állapotban száradjon ki, mert így gyengébb a kapcsolat közte és a kormány között, meg egyébként 
is hülyén néz ki. Még egy dologgal játszhatsz ebben a fázisban, amit érdemes is megtenni. Ez pedig a markolat 
összenyomása és széthúzása. Biztos észrevetted, hogy ha ebben a fázisban összenyomod a markolatot — a két 
vége felől - akkor megrövidül és könnyebben elforog. Ha széthúzod, akkor hosszabb lesz és szorosabb. Adná 
magát az ötlet, hogy akkor húzd szét minél jobban és akkor lesz a legszorosabb, de ez nem igaz. Ha nagyon 
széthúzod, akkor a száradási folyamatban az összehúzó erő nagyobb lesz, mint ami a markolatot ráfeszítené a 
kormányra, így az elválik a kormánytól, kicsit rövidülni fog a markolat, mivel ilyenkor van még alatta nyál. 
Ennek a végeredménye, hogy kevésbé lesz tartós a feltapadás. Tehát az optimális állapot, ha csak egy kicsit 
húzod szét a kormányon a markolatot, éppen csak annyira, hogy még ne akarjon magától összeugrani. 


Ügyelj arra is, hogy ha ilyen felállásban rakod fel a markolatot, hogy a szarv és fékkar közé kerül, akkor a 
markolat semmi esetre sem lehet hosszabb mint a fékkar bilincse és a szarv bilincse közti távolság. Ha ez az 
adat hosszabb, összenyomott állapotban marad a markolat és nem fog feltapadni, hanem állandóan elforog. A 
fékkar és a markolat között mindig maradjon kb. 5 mm-nyi rés, akkor garantáltan nem fogja összeszorítani a 
markolatot. Ilyenkor még ellenőrizd, hogy a markolat ne legyen megtekeredve. 


Rögzítsd a szarvakat, rakd vissza végzáró dugót és már készen is vagy. Az a legjobb, ha ilyenkor a teljes 
kiszáradásig nem terheled a markolatot. Hőmérséklettől függően ez kb. 20 perc és 3 óra között megtörténik. Az 
a tuti verzió, ha este cserélsz markolatot és másnap reggelig békén hagyod, csak másnap terheled. 


A markolat leszedés és felrakás szerszámigénye kimerül egy rongyban, egy injekciós fecskendőben és tűben, 
valamint némi tisztító, zsírtalanító szerben. 


ANaua ta iLN3943130 


Ide kattintva tudsz zsírtalaniító és tisztítószert beszerezni a markolat felrakáshoz! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 


Körhátszelet! 
Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


